Bya AHMED KATEREGGA
OMUBAKA Dora Byamukama (NRM/Uganda) eyawangulwa ku bwasipiika bwa Palamenti y’Obuvanjuba bwa Afrika, ayanjudde ekiteeso ekiggya obwesige mu yamuwangula, Margaret Nantongo Zziwa.
Byamukama ekiteeso kino yakyanjudde ku Lwakuna n’omubaka Peter Mathuki (Kenya). Kalunsambulira ava ku Zziwa kugaana Palamenti eno kutuula mu buli kibuga kya ggwanga linnamukago ng’agamba nti tewali nsimbi olw’okuba ezisinga ze bakozesa ziva mu mawanga agagaba obuyambi.
Ekirala, Palamenti eno bwe yatuula mu Kampala mu January w’omwaka guno, ababaka abamu baasiibanga bataayaaya, Zziwa n’alagira nti buli ataakiikanga, ensako ye esalweko, ekitaasanyusa banne.
Agava mu Arusha e Tanzania gagamba nti omubaka Mike Sebalu (NRM/Uganda) y’asongwamu olunwe ab’oludda olulwanyisa Zziwa nti kyokka kino kigendererwamu kubafunira buwagizi naye nga Byamukama ekifo akyegwanyiza ate nga n’aba Rwanda ne Burundi bakyagala.
Gye buvuddeko, Pulezidenti Museveni yabatuuza abatabaganye.
run_Latn lug_Latn lug_Latn lug_Latn lug_Latn lug_Latn